Košice (19.3.2008) – Pochod proti intolerancii a pravicovému extrémizmu

Úvod

Z pozvánky: „Pozvaní ste všetci bez ohľadu na rasu, náboženstvo, životný štýl či kultúru. Príďte nás podporiť a spolu ukážme neonacistom, že v našom meste nie sú vítaní. Je viac ako potrebné informovať verejnosť o nebezpečenstve neonacistických a rasistických myšlienok. Musíme fašistom ukázať, že sa ich nebojíme a že sme schopní sa im verejne postaviť. Našou hlavnou zbraňou je solidarita antifašistov a antifašistiek. Preto voláme všetkých tých, ktorým tento problém nie je ľahostajný, aby prišli na pochod.“ Antifašisti sa mali stretnúť na jednom mieste a po pol hodine sa vydať na pochod. Organizátori na stránke uviedli spoje, trasu, mapy, ako aj niekoľko užitočných rád týkajúcich sa bezpečnosti a právne info pre prípad zadržania. (Zdroj: http://www.antifakosice.clanteam.com/pochod.html) Akcia mala pomerne slušnú medializáciu a niekoľko videí je možno nájsť aj na stránke košickej AFA, vrátane odkazu na zdokumentovanie akcie neonacistami z RedWatch...

Priebeh akcie očami účastníka

Pochod proti intolerancii a pravicovému extrémizmu, očividne inšpirovaný aktivitami Ľudí proti rasizmu mal za cieľ poukázať na rasizmus v slovenskej spoločnosti a prítomnosť tzv. pravicového extrémizmu. Začiatok akcie bol naplánovaný na 17:00. „Ochrana akcie“, ako to prezentovali organizátori, bola vopred dohodnutá s políciou.

Stretol som sa s kamarátmi neďaleko pochodu, že si pozrieme priebeh akcie a čo-to pofotíme. Miesto stretnutia bolo na Sennom trhu, neďaleko železničnej stanice. V čase keď mala začať akcia sa na dohodnuté miesto začali zbiehať skupinky školákov s pankovým výzorom. Samozrejme, všetkých odchytávala polícia a zapisovala si údaje z ich občianok. Prvá vec, ktorú organizátori nedotiahli do konca, bola upozorniť ľudí na ich práva, kedy ich môžu policajti legitimovať. Účastníkov akcie bolo tak 100-150, ale je to len môj približný odhad. Pomer chlapcov a dievčat bol približne vyrovnaný a vekový priemer mohol byť okolo 15-16 rokov. 

Po začiatku pochodu sme ho obišli z boku a zbadali, že oproti nám ide skupinka asi 20 násť-ročných chlapcov s holými hlavami. Okolo bol kopec policajtov, o to ľahšie sa dali odfotiť. Niekto splašene vykríkol „Pozor fotograf!!!“ a to bolo od nich všetko. Čakal som, že sa do mňa pustia, alebo mi aspoň vynadajú :)

Náckovia sa pohybovali popri pochode, až kým ich nezastavila polícia a nezačala ich kontrolovať. Pochod teda ďalej pokračoval bez ich sprievodu kričiac heslá ako „antifa antifa“, „smrť fašizmu“. K istému oživeniu akcie ale došlo na Alžbetinej ulici, kde sa zrazu oproti účastníkom pochodu vyrojila ďalšia skupina mladých neonacistov. Navyše v tej chvíli nebol na dohľad žiaden policajt, takže sa zdalo, že by mohlo dôjsť ku konfrontácií. Ani jeden z hlúčikov však asi nenabral odvahu, aby sa priblížil k tomu druhému, tak sa len slovne napádali, prekrikovali a skandovali heslá. Jedni kričali „antifa“ a druhí „hovadá“...

O chvíľu dorazil kopec policajtov a začali kontrolovať neonacistov a natáčať ich na kameru. Museli si dať dole masky a najmladší z nich, ktorým bolo z tejto nespravodlivosti očividne do plaču, pôsobili komicky (asi 14-ročný nácek: „Prečo musíme dať dole masky??“ Policajt: „Keď vy môžete fotiť, tak aj my.“...) Aspoň nejaká zábava. Pochod pokračoval ďalej cez Hlavnú ulicu a naspäť na stanicu.
 
Reakcie ľudí naokolo boli zväčša nechápavé a zmätené. Nie je sa čomu čudovať - na akcií totiž chýbali akékoľvek letáky, transparenty alebo aspoň megafón (červenočierne zástavy, ktoré sa v dave objavili, neboli vzhľadom na kontext akcie ani výrečné, ani adekvátne). Aj vďaka zloženiu a výzoru účastníkov pochodu preto predpokladám, že neinformovaný pozorovateľ považoval pochod za nejaký výstrelok subkultúrnej mládeže a v lepšom prípade sa na ňom pousmial.

Môj osobný názor je taký, že ľudia sa vybrali, prešli mestom, zakričali si a sú spokojní. Absolútne nič nedosiahli, iba pobavenie verejnosti, možno pár útokov od náckov večer a kopec zápisov. 

David (PA-Východ)

Priebeh akcie očami organizátorov:

POCHOD SA PODARIL. 

Chceli by sme poďakovať všetkým, ktorý prišli v stredu 19.3.2008 na pochod proti rasizmu a pravicovému extrémizmu. Antifašistov a antifašistiek sa aj napriek vyhrážaniu zo strany neonacistov zišlo asi 200 a dali najavo svoj názor, podporu antife a povedali nahlas čo si myslia o rasizme, fašizme a xenofóbii v našich mestách. Zišli sa desiatky aktivistov a aktivistiek z celého východného Slovenska a to z miest Prešov, Poprad, Trebišov, Vranov nad Topľou... a to aj napriek tomu, že to bol prvý takýto pochod u nás v Košiciach a nikto nevedel čo sa stane a ako to dopadne. Im všetkým patrí naša vďaka a dúfame, že im budeme môcť ich podporu v budúcnosti oplatiť.

PRIEBEH POCHODU:
O 16:00 za začali schádzať antifašisti na Sennom trhu, na stanici a na rôznych sídliskách. Pozbierali sa väčšie skupinky a okolo 16:50 všetci dorazili na Senný trh. Tam už nás čakalo množstvo policajných áut, služobných psov ako aj samotných policajtov. Okrem nich tam bola asi desiatka novinárov a tri terče, ktoré sa na nič nezmohli len na fotenie. O 17:10 sa začal pochod podľa plánovanej trasy. Počas pochodu sa skandovali pokriky ako Antifa, smrť fašizmu, stop rasizmu, ulice sú naše, alerta, alerta antifascista a mnoho iných antifašistických hesiel. Okoloidúci ľudia sa zastavovali a niektorí sa k nám s nadšením pridali, začo im patrí naše uznanie. Počas pochodu sme narazili na zopár skákajúcich nacistov (poz.redakcie: asi vypili veľa gumidžusu). Na Alžbetinej ich bolo asi 20, ale so silných rečí skutek utek a tak, ich spacifikovali policajti. Na Hlavnej ulici bola plánovaná zastávka, počas ktorej sa predniesol tento antifašistický prejav: 

Zdravíme Vás antifašisti!
Sme veľmi radi, že ste dnes s nami prišli podporiť myšlienku antifašizmu. Konečne sa problém fašizmu, rasizmu a neonacizmu v našich uliciach dostáva do povedomia širokej verejnosti. Tento pochod má ukázať, že my sa nebojíme a mienime s tým niečo robiť. Veríme, že sa týmto problémom začne zaoberať čoraz viac ľudí a podarí sa nám myšlienku nadradenej rasy vyhnať z našich ulíc. Určite už mnoho z nás prišlo do konfliktu s náckom, či už to bol slovný alebo fyzický útok a to len preto, lebo má inú farbu pleti, vierovyznanie, národnosť, životný štýl... a tomu treba zabrániť, ak chceme vyjsť na ulicu bez strachu o svoj život...takže bojujme! 

Po prejave sa pokračovalo ďalej podľa trasy a pri Jakabovom paláci bola opäť menšia zastávka na fotenie. Tu okolo nás prešla skupinka asi 4 nacistov, keďže si dali na tu tekvicu čo majú na krku kapucne tak sa nedali identifikovať a každý si myslel, že sú antifašisti, možno sa chceli k nám aj pridať, ale nenabrali dosť odvahy. Približne o 19:00 sme sa dostali naspäť na senný trh a tu sa oficiálne pochod skončil. Celú plánovanú trasu nás sprevádzali policajti, ktorý dohľadali a monitorovali situáciu. Po pochode sa antifašisti a antifašistky vybrali na stanicu. V mestskom parku sme bez prítomnosti policajných hliadok do polnoci čakali na nacistov ale nikde ani len zápach po nich. Možno nabudúce naberú viac odvahy alebo sa viacej opijú, sfetujú a dôjdu. Tešíme sa. 

ZÁVER:
Pochod hodnotíme veľmi dobre, vydaril sa aj keď bolo dosť chýb, ale vzhľadom k tomu, že to bol prvý takýto pochod u nás tak to je zanedbateľné. Sme radi, že prišlo až toľko ľudí nás podporiť a ešte radšej sme, že počas pochodu sa k nám pridávali obyčajný okoloidúci ľudia. Ešte raz ďakujeme Vám. Veríme, že v budúcnosti na podobných akciách nás bude čím ďalej tým viac a nedáme svoje mesto do rúk fašistom, aby táto krajina nepatrila vrahom.
(Zdroj: http://www.antifakosice.clanteam.com/pochod2.html)